### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra V**

**Hvad vil vi gerne opnå? Hvorfor stilles forslaget?**

Det foreslås, at der oprettes en stilling som stadsgartner i [adresse]. Stadsgartneren skal medvirke til at udvikle og understøtte strategier og politikker for øget biodiversitet, klimatilpasning, bynatur og skove samt sikre kvaliteten af byens grønne og blå rekreative områder i tæt samarbejde med de administrative faglige områder.

 Stadsgartneren skal arbejde for en fælles forståelse af [adresse] som en grøn by via de grønne og rekreative dagsordner i bl.a. kommuneplan, lokalplaner, strategier og politikker (f.eks. Outdoorstrategi, Sundhedspolitikken, Et grønnere [adresse] mv.). En væsentlig opgave for stadsgartneren er at medvirke til involvere byens borgere i den grønne dagsorden – så de grønne ambitioner opleves som værdiskabende for alle – i tråd med [adresse] visioner om mindre system, mere borger.

 Stadsgartneren skal rådgive byrådet i spørgsmål om byens grønne udvikling og have et særligt fokus på at integrere grønne visioner i nye bydele og sikre sammenhængende grønne strøg i kommunens planlægning.

 Med forbillede i den frie rolle som stadsarkitekten spiller i dag på arkitekturspørgsmål, skal  stadsgartneren deltage på relevante politiske udvalgsmøder og giver inspiration gennem emnetilrettelagte ture og ekskursioner med politikere, borgere mv.

 Derudover skal stadsgartneren bidrage med rådgivning, viden, præsentationer og oplæg i konkrete og generelle projekter. Endelig er der en forventning om at stadsgartneren er med til at kvalificere debatten i kommunens øvrige forvaltninger ved spørgsmål og rådgivning om udvikling af byens grønne og blå områder.

 Stadsgartneren skal ligeledes via den offentlige debat om [adresse] eksisterende og kommende rekreative områder bidrage til en kvalificeret debat om byens grønne udvikling og øge indsigten i, hvad de grønne og blå områder bidrager med for at skabe en god by for alle.

**Eventuelle input til hvem, hvad, hvordan og hvor mange ressourcer**

Stadsgartneren placeres i Teknik og Miljø. Inklusive sekretariatsbistand forventes de årlige omkostninger til en ny stadsgartner at være ca. 1,5 mio.kr.

Kontaktperson fra partiet: Mik Jakobsen

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.